Ноби къыддоIэпыкъу
САНЭ Нидал гъуэгуухуэщ, лэжьыгъэм хуэIэижь IэщIагъэлIщ. И куэбжэм дыщыIухьам, пщIантIэм щыпэщащэрт, ар зэлъыIуихырт, теплъафIэ ищIырт.
Санэ Нидал — Илъэс мэхъу мыбыкIэ къызэрыдгъазэрэ. Си щхьэгъусэ Кхъуэныхь Силвиерэ хъыджэбз цIыкIуитIымрэ сщIыгъуу, Налшык и зыгъэпсэхупIэхэм ящыщ зым дыщопсэу. Иджыри къэсыху хъарзынэу зыкъытщIагъэкъуащ, ноби къыддоIэпыкъу. Я щхьэ дезылъытхэм я фIыгъэкIэ, мыпхуэдэ хэкIыпIэ къыщытхуагъэлъагъуэм, пIалъэ къыхэдмыгъэкIыу мы жылэр къыхэт- хащ. ПсэупIэр зыхуей хузогъазэ, гъэмахуэ зэманым къриубыдэу дызыщIэсынур хьэзыр схуэщIмэ, унагъуэр къэсшэжынущ, — къыддогуашэ и мурадхэмкIэ Нидал. — ЩIапIэр инщ, хадэшхуэ илъщ, тэмэму зетхьэмэ, дыкъуэлIыкIынкъым. КъэкIуэж псоми хуэдэу, нэхъыбэу дызыгъэпIейтейр дызэрыахъшэншэрщ. УнэлъащIэ дэнэ къэна, шэнт къызэрыгуэкI къызэрытщэхун дбгъэдэлъкъым. Мы зэкIэ Налшык лэжьыгъэ гуэрхэр пIалъэкIэ щызогъуэт. Ди пIэм дизагъэмэ, IэнатIэ тэмэм къэслъыхъуэнущ. Республикэр, хэкурысхэр, жылагъуэ зэгухьэныгъэхэр, зэрыхъукIэ къыддоIэпыкъу. Абыхэм фIыщIэ яхудощI, ауэ мы дызыхэт гугъуехь инхэр иджыри къэрал Iуэху хъуакъым. Ар яхупхыгъэкIатэмэ, къалэнышхуэ яхузэфIэхынут, — къытхуеIуатэ Нидал.
Крем-Константиновскэ къуажэр район центрым — Бахъсэн къалэм зэрыпэжыжьэр километр 18-щ. Езыр жылэ зэщIэкъуащ, еджапIэ, сабий гъэсапIэ, социальнэ, щэнхабзэ, узыншагъэм щыкIэлъыплъ IуэхущIапIэхэр, тыкуэнхэр, мэкъумэш предприятэ дэтщ. Бахъсэн къалэр цIыкIукъым икIи IэнатIэ хуитхэр щымащIэкъым. УнэгъащIэхэм абы лэжьапIэ къыщалъыхъуэ хъунущ.
КIЭФО Инал.
